Η **Ιερά Μητρόπολις Κιτίου** είναι μια από τις Μητροπόλεις της Εκκλησίας της Κύπρου. Πρώτος επίσκοπός της κατά την παράδοση, και προστάτης της είναι ο Άγιος Λάζαρος, ο φίλος του Χριστού. Έδρα της είναι η Λάρνακα και επίσκοπός της από τις 30 Ιουλίου 2019 είναι ο Πανιερώτατος Μητροπολίτης Κιτίου, Υπέρτιμος και Έξαρχος Λάρνακος Νεκτάριος (Σπύρου).

Ιστορικά στοιχεία
-----------------

Η Επισκοπή Κιτίου είναι από τις αρχαίες Επισκοπές του νησιού. Κατά την περίοδο της Φραγκοκρατίας (1191 – 1478), και πιο συγκεκριμένα το πρώτο μισό του 13ου αιώνα, οι αντιπρόσωποι της Λατινικής Εκκλησίας στην Κύπρο αποφάσισαν τη μείωση των ορθόδοξων επισκοπών από 14 σε 4 και τη μετακίνησή τους από τις πόλεις στα χωριά. Τότε, η Επισκοπή Κιτίου, αφού καταργήθηκε, συγχωνεύτηκε με την Επισκοπή Λευκωσίας.

Μετά την τουρκική κατάκτηση του 1571 η Επισκοπή Κιτίου επανασυστάθηκε και υπό την διοίκησή της περιελάμβανε και τις περιοχές που είχαν προηγουμένως οι Επισκοπές Κιτίου, Αμαθούντος, Λεμεσού και Κουρίου. Μέχρι τα μέσα του 18ου αιώνα η Μητρόπολη στεγαζόταν δίπλα από τον ιερό ναό του Αγίου Ιωάννου του Θεολόγου, ο οποίος ήταν ο καθεδρικός. Γύρω στο 1760 μεταφέρθηκε από τον τότε Μητροπολίτη Κιτίου Μακάριο Α΄ (1737 – 1776) στον ιερό ναό Μεταμορφώσεως του Σωτήρος, όπου βρίσκεται μέχρι σήμερα. Κατά τα γεγονότα του 1821 σφαγιάστηκε ο Μητροπολίτης Κιτίου Μελέτιος Β΄(1810 – 1821).

Ο Μητροπολίτης Κιτίου Κυπριανός (1868-1886) ήταν ο πρώτος που έθεσε στους νέους κυρίαρχους Άγγλους το θέμα της εθνικής αποκατάστασης της Κύπρου όταν ήρθαν στην Κύπρο το 1878.

Το 1973 η Επισκοπή διχοτομήθηκε, δίνοντας κομμάτι στην νεοσύστατη Ιερά Μητρόπολη Λεμεσού, το οποίο κάλυπτε τις αρχαίες Επισκοπές Κουρίου, Αμαθούντος και Νεαπόλεως (Λεμεσού). Το 2007 έδωσε και άλλες περιοχές στην ανασυσταθείσα πάλαι ποτέ διαλαμψάσα Ιερά Μητρόπολη Τριμυθούντος.

### Επισκοπικός κατάλογος

| Όνομα | Έτη | Σημειώσεις |
| --- | --- | --- |
| Λάζαρος | 1ος αιώνας |  |
| Κοσμάς (Μαυρουδής) | 1674 – 1676 |  |
| Βαρνάβας | 1676 – 1679 |  |
| Ιωαννίκιος Α΄ Ζωγράφος | 1679/80 – 1 Μαρτίου 1704 |  |
| Ιωαννίκιος Β΄ | 1704 – 1709 |  |
| Σίλβεστρος | 1709 – 1718 |  |
| Διονύσιος | 1718 – 1726 |  |
| Ιωαννίκιος Γ΄ | 1727 – 1737 |  |
| Μακάριος Α΄ | 1737 – 1776 |  |
| Μελέτιος Α΄ | 1776 – 1797 |  |
| Χρύσανθος | 1797 – 1810 |  |
| Μελέτιος Β΄ | 1810 – 1821 |  |
| Λεόντιος | 1821 – 1837 |  |
| Δαμασκηνός (Τομάζος) | 17 Φεβρουαρίου 1837 – 1846 † | προεδρικώς |
| Μελέτιος Γ΄ (Μοδινός) | 10 Ιουνίου 1846 – 7 Μαΐου 1864 | παραιτήθηκε |
| Βαρθολομαίος | 1864 – 4 Μαΐου 1866 | παραιτήθηκε |
| Κυπριανός (Οικονομίδης) | 22 Μαΐου 1868 – 10 Δεκεμβρίου 1886 |  |
| Χρύσανθος (Ιωαννίδης) | 21 Απριλίου 1889 – 28 Αυγούστου 1890 † | από Κυρηνείας |
| Κύριλλος (Παπαδόπουλος) | 5 Απριλίου 1893 – 8 Απριλίου 1909 | από Κυρηνείας, κατόπιν Αρχιεπίσκοπος Κύπρου |
| Μελέτιος (Μεταξάκης) | 4 Απριλίου 1910 – 28 Φεβρουαρίου 1918 | κατόπιν Αρχιεπίσκοπος Αθηνών, μετέπειτα Οικουμενικός Πατριάρχης |
| Νικόδημος (Μυλωνάς) | 13 Ιουνίου 1918 – 13 Σεπτεμβρίου 1937 † |  |
| Μακάριος (Μούσκος) | 13 Ιουνίου 1948 – 20 Οκτωβρίου 1950 | κατόπιν Αρχιεπίσκοπος Κύπρου |
| Άνθιμος (Μαχαιριώτης ή Παπασάββας) | 4 Φεβρουαρίου 1951 – 14 Ιουλίου 1973 | καθαιρέθηκε |
| Χρυσόστομος (Μαχαιριώτης) | 26 Οκτωβρίου 1973 – 19 Ιουνίου 2019 | παραιτήθηκε |
| Νεκτάριος (Σπύρου) | 30 Ιουλίου 2019 – σήμερα |  |

Η Μητρόπολη σήμερα
------------------

Σήμερα, στην Ιερά Μητρόπολη Κιτίου υπάγονται ενορίες της Λάρνακας και των γύρω προαστίων και περιχώρων, καθώς επίσης και οι ανδρώες Ιερές Μονές Σταυροβουνίου και Αγίου Γεωργίου Μαυροβουνίου και η γυναικεία Ιερά Μονή Αγίων Μαρίνης και Ραφαήλ.

Ναός του Λαζάρου στη Λάρνακα
Στις 19 Ιουνίου 2019 παραιτήθηκε ο τότε Μητροπολίτης Κιτίου Χρυσόστομος. Στις εκλογές της Κυριακής 28 Ιουλίου 2019 για την εκλογή του τριπρόσωπου, 70% του κλήρου και του λαού της Λάρνακας ψήφισε τον Αρσινόης Νεκτάριο (Σπύρου), ο οποίος εξελέγη στις 30 Ιουλίου 2019 από την Ιερά Σύνοδο ως ο νέος ποιμενάρχης της Μητρόπολης. 

Υπό την επίβλεψη της Μητρόπολης Κιτίου λειτουργούν σήμερα στη περιφέρειά της όλων των τύπων κατηχητικά σχολεία, ταμείο αγάπης, φιλόπτωχες αδελφότητες, χριστιανικές νεανικές ομάδες, φροντιστήριο κατηχητών, θερινές κατασκηνώσεις, σχολή βυζαντινής μουσικής καθώς και θρησκευτική υπηρεσία στρατού.

Μονές
-----

### Ανδρικές

* Σταυροβουνίου
* Αγίου Γεωργίου Μαυροβουνίου

### Γυναικείες

* Αγίων Μαρίνης και Ραφαήλ

Παραπομπές
----------

1. ↑  «Έγινε δεκτή η παραίτηση του Μητροπολίτη Κιτίου Χρυσόστομου». *Philenews*. Ανακτήθηκε στις 30 Ιουλίου 2019.
2. ↑  «Ο Χωρεπίσκοπος Αρσινόης Νεκτάριος ο εκλεκτός του ποιμνίου για την Μητρόπολη Κιτίου». *ΠΟΛΙΤΗΣ* (στα Αγγλικά). 28 Ιουλίου 2019. Ανακτήθηκε στις 30 Ιουλίου 2019.
3. ↑  Solutions, BDigital Web. «Ομόφωνα νέος Μητροπολίτης Κιτίου ο Νεκτάριος». *Kathimerini.com.cy*. Ανακτήθηκε στις 31 Ιουλίου 2019.
4. ↑  «Ο Αρσινόης Νεκτάριος νέος Μητροπολίτης Κιτίου με τις ευλογίες της Ιεράς Συνόδου [EIKONEΣ+ΒΙΝΤΕΟ]». *www.ant1.com.cy* (στα gr). Ανακτήθηκε στις 10 Σεπτεμβρίου 2020. CS1 maint: Μη αναγνωρίσιμη γλώσσα (link) [*νεκρός σύνδεσμος*]

Πηγές
-----

* Εκκλησία της Κύπρου, Ιστορικές Πληροφορίες Ιεράς Μητρόπολις Κιτίου

Εξωτερικοί σύνδεσμοι
--------------------

* Επίσημη ιστοσελίδα

  


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| π • σ • ε
Εκκλησία της Κύπρου |
| --- |
|  |
| Αρχιεπισκοπή | 
**Ιερά Αρχιεπισκοπή Κύπρου** |
|  |
| Μητροπόλεις | 
* Πάφου
* Κιτίου
* Κυρηνείας
* Λεμεσού
* Μόρφου
* Κωνσταντίας και Αμμοχώστου
* Κύκκου και Τηλλυρίας
* Ταμασού και Ορεινής
* Τριμυθούντος
 |
|  |
| Επισκοπές | 
* Καρπασίας
* Αρσινόης
* Αμαθούντος
 |

 |